
PROJEKTLIGJIN “PËR RATIFIKIMIN E KONVENTËS C187 
TË ORGANIZATËS NDËRKOMBËTARE TË PUNËS (ILO), 
“PËR KUADRIN PROMOCIONAL TË SIGURISË 
DHE TË SHËNDETIT NË PUNË”, 2006”

Ratifikimi i konventës C187 të Organizatës Ndërkombëtare të Punës (ILO), “Për sigurinë dhe shëndetin në punë”, është detyrim i shtetit shqiptar në kuadër të plotësimit të standardeve të kërkuara gjatë procesit të stabilizim-asociimit, lidhur me sigurimin e kushteve më të mira të punës për punëmarrësit në përputhje me standardet e vendeve të Komunitetit Evropian, ku vendi ynë synon të aderojë.

Mbi bazën e strategjisë për integrimin në Komunitetin Evropian është i rëndësishëm edhe plotësimi i kuadrit ligjor të inspektimit të punës, sipas kushteve dhe standardeve evropiane dhe ndërkombëtare.

Meqenëse Shqipëria ka ratifikuar konventën nr.155 të ILO-s, “Për sigurinë në punë, shëndetin dhe mjedisin e punës” (1981), dhe protokollin e saj të vitit 2002, ka dalë si nevojë plotësimi i saj me ratifikimin e konventës nr.187, “Për sigurinë dhe shëndetin në punë”, për shkak edhe të problematikës që lidhet me aspektet e kësaj natyre.

Në nenin 1 të konventës përcaktohet fusha e zbatimit dhe përkufizimi i termave të përdorura si: politika kombëtare, sistemi kombëtar apo programi kombëtar për sigurinë dhe shëndetin në punë.

Nisur nga sa sugjerohet në këtë konventë, në pjesët II, “Objektivi”, dhe III, “Politika kombëtare”, shikohet qartë që ka një përputhshmëri të plotë me “Dokumentin e politikave për sigurinë dhe shëndetin në punë”, miratuar me vendimin nr.500, datë 6.5.2009, të Këshillit të Ministrave, “Për disa shtesa në vendimin nr.751, datë 7.11.2007, “Për miratimin e strategjisë sektoriale të punësimit dhe të planit të veprimit për zbatimin e saj””. 

Konventa parashikon përmirësimin e sistemit të inspektimit nëpërmjet:

1. përafrimit të kuadrit ligjor me “acquis communautaire”; 
1. krijimit të një sistemi modern dhe unik të shërbimit të inspektimit të punës në të gjithë vendin; 
1. zhvillimit të partneritetit me partnerët socialë;
ç)	zhvillimit të sistemit të informimit dhe të komunikimit me ndërmarrjet;
1. zhvillimit të një kulture parandalimi të rreziqeve në punë.

Bashkëpunimi ndërmjet administratës shtetërore përkatëse dhe partnerëve socialë është një nga kërkesat themelore për parandalimin dhe plotësimin e parimeve ndërkombëtare. Një bashkëpunim i tillë kryhet në përputhje me rregulloret kombëtare e ndërkombëtare dhe legjislacionin e të gjitha niveleve; në nivel kompanie, në nivel lokal dhe rajonal, përmes një dialogu social dhe përfshirjes së partnerëve socialë në zgjidhjen e çështjeve të sigurisë dhe shëndetit në punë, si dhe përmes diskutimit të synimeve e propozimeve për rregullimet ligjore. 

Pjesa IV, “Sistemi kombëtar”, parashikon anën legjislative, strukturat dhe mekanizmat përgjegjës për zbatimin e politikave të sigurisë dhe shëndetit në punë. 

Konventa “Për kuadrin promocional të sigurisë dhe të shëndetit në punë”, gjen zbatim në legjislacionin kombëtar, në Kodin e Punës, të ndryshuar, përkatësisht në kreun VIII, “Siguria dhe shëndeti në punë”, ku parashikohen përgjegjësitë e punëdhënësve, masat e përgjithshme të mbrojtjes ndaj rreziqeve që mund të shkaktojnë përdorimi i substancave të rrezikshme dhe agjentëve kimikë, që duhet të marrë punëdhënësi në konsultim me punëmarrësin, dhe në ligjin nr.10237, datë 18.2.2010, “Për sigurinë dhe shëndetin në punë”. Gjithashtu, në zbatim të Kodit të Punës dhe të ligjit për Institutin e Shëndetit Publik, janë miratuar vendime të Këshillit të Ministrave që synojnë zbatimin e masave mbrojtëse në sektorë të veçantë.

Nisur nga sa më sipër, mendojmë se janë plotësuar të gjitha kushtet ligjore për të ratifikuar këtë konventë.

Efekti financiar që shoqëron shtimin e kapaciteteve të inspektorëve të punës është parashikuar në programin buxhetor afatmesëm 2012-2016, për Ministrinë e Mirëqenies Sociale dhe Rinisë.

Institucionet zbatuese të detyrimeve të konventës, lidhur me sigurinë dhe shëndetin në punë janë Ministria e Mirëqenies Sociale dhe Rinisë dhe Inspektorati Shtetëror i Punës dhe Shërbimeve Shoqërore. 

